**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

от д-р Георги Тахов – министър на земеделието и храните

**Относно:** Проект на Постановление за назначаване на допълнителен персонал за нуждите и в срока на прилагане на Стратегическия план за развитието на земеделието и селските райони на Република България за периода 2023 – 2027 г. със средства от техническа помощ и на персонал на местните инициативни групи, изпълняващи стратегии за водено от общностите местно развитие, финансирани със средства от интервенция II.Ж.5 „Изпълнение на операции, включително дейности за сътрудничество и тяхната подготовка, избрани в рамките на стратегията за местно развитие“

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за назначаване на допълнителен персонал за нуждите и в срока на прилагане на Стратегическия план за развитието на земеделието и селските райони на Република България за периода 2023 – 2027 г. със средства от техническа помощ и на персонал на местните инициативни групи, изпълняващи стратегии за водено от общностите местно развитие, финансирани със средства от интервенция II.Ж.5 „Изпълнение на операции, включително дейности за сътрудничество и тяхната подготовка, избрани в рамките на стратегията за местно развитие“.

**Причини, които налагат приемането на акта**

Стратегическият план за развитие на земеделието и селските райони на Република България за периода 2023 – 2027 г. (СПРЗСР 2023 – 2027г.) е одобрен с Решение за изпълнение на Европейската комисия С(2022)8749 от 7 декември 2022 г. ССI: 2023BG06AFSP001, първо изменение, одобрено с решение на Комисията C(2024)353 от 31 май 2024 г., второ изменение, одобрено с решение C(2024)8660 от 11 декември 2024 г.

Разпоредбата на чл. 125 от Регламент (ЕС) 2021/2115на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (OB L 435, 06/12/2021г.), предвижда, че държавите членки могат да подпомагат действия, които са необходими за ефективното администриране и изпълнение на подпомагането във връзка със стратегическия план по ОСП. В съответствие с горното е разработен обхватът на техническата помощ в СПРЗСР 2023 – 2027г. Като допустима дейност по линия на техническа помощ е заложено наемане на допълнителен персонал, необходим с оглед засилване капацитета на администрацията, ангажирана в управлението, изпълнението и оценката на Стратегическия план и Програма за развитие на селските райони 2014 – 2020 г. и разходи за възнагражденията на този персонал. Допълнителният персонал няма да има статут на щатен персонал. Срокът на трудовите договори на тези служители няма да надхвърля крайната дата на допустимост на разходите по СПРЗСР 2023 – 2027 г.

В обхвата на допустимите дейности по линия на техническа помощ е и дейността на местните инициативни групи (МИГ) за изпълнение на стратегии за водено от общностите местно развитие, получили финансиране за изпълнение на стратегии по интервенция II.Ж.5„Изпълнение на операции, включително дейности за сътрудничество и тяхната подготовка, избрани в рамките на стратегията за местно развитие“. Трудовите договори на персонала, нает от МИГ, ще са със срок, който да не надхвърля срока за изпълнение на стратегиите.

Предвижда се проектът на постановление да влезе в сила от деня на обнародването му. По-бързото му влизане в сила ще осигури възможност за своевременно осигуряване на допълнителен административен капацитет за нуждите на прилагане на Стратегическия план.

**Цели**

Предложението за проекта на Постановление за назначаване на допълнителен персонал за нуждите и в срока на прилагане на СПРЗСР 2023 – 2027 г. По такъв начин ще се постигне повишаване на административния капацитет на Управляващия орган на Стратегическия план за развитието на земеделието и селските райони на Република България за периода 2023 – 2027 г. и Държавен фонд „Земеделие“.

В допълнение ще се осигурят работни места за до 40 служители в Управляващия орган и до 180 служители в Държавен фонд „Земеделие“ и областните дирекции на фонда до 15 октомври 2029 г.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

За приемането на проекта на акт не са необходими допълнителни разходи/трансфери и други плащания по бюджета в рамките на одобрените параметри със средносрочната бюджета прогноза за съответния период на Министерство на земеделието и храните, Държавен фонд „Земеделие“, както и Сметката за средства от Европейския съюз на Държавен фонд „Земеделие“.

Възнаграждението на допълнително наетия персонал ще се финансира изцяло от Европейски земеделски фонд за развитие на селските райони.

Проектът на Постановление не води до изменения в целевите стойности на показателите за изпълнение по програми, в това число и ключовите индикатори, заложени в програмните формати на бюджет на Министерство на земеделието и храните и Държавен фонд „Земеделие“, тъй като чрез проекта ще се подпомогне постигането на целевите стойности на показателите за изпълнение, което ще допринесе за постигане на стратегическите цели заложени в политиките на Министерството на земеделието и храните в областта на земеделието и селските райони, изпълнявани както от Министерство на земеделието и храните, така и прилагани от Държавен фонд „Земеделие“.

**Очаквани резултати от прилагането на акта**

Приемането на проекта на Постановление за назначаване на допълнителен персонал за нуждите и в срока на прилагане на СПРЗСР 2023 – 2027 г. със средства от техническа помощ и на персонал на местните инициативни групи, изпълняващи стратегии за водено от общностите местно развитие, финансирани със средства от интервенция II.Ж.5 „Изпълнение на операции, включително дейности за сътрудничество и тяхната подготовка, избрани в рамките на стратегията за местно развитие“, ще допринесе за оптимизиране на дейността и укрепване на административния капацитет на Управляващия орган на СПРЗСР 2023 – 2027 г. и на Държавен фонд „Земеделие“. Разумното разпределение на човешкия ресурс ще намери позитивно отражение на качеството на работните процеси, свързани с управлението и изпълнението на Стратегическия план. По отношение на дейността на МИГ ще се подобри ефикасността и ефективността на изпълнението на стратегии за водено от общностите местно развитие. Това ще създаде правна сигурност на административния капацитет, зает с прилагането на интервенциите от СПРЗСР 2023 – 2027 г.

**Анализ за съответствие с правото на Европейския съюз**

С предложения проект на Постановление не се транспонират актове на институции на Европейския съюз, поради което не е изготвена и представена таблица на съответствието с правото на Европейския съюз.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектите на постановление, доклад (мотиви), частична предварителна оценка на въздействието и становището на дирекция „Координация и модернизация на администрацията“ в Министерския съвет по частичната предварителна оценка на въздействието са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Документите по проекта на постановление на Министерския съвет са съгласувани по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното, и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме проекта на Постановление за назначаване на допълнителен персонал за нуждите и в срока на прилагане на стратегическия план за развитието на земеделието и селските райони на Република България за периода 2023 – 2027 г. със средства от техническа помощ и на персонал на местните инициативни групи, изпълняващи стратегии за водено от общностите местно развитие, финансирани със средства от интервенция II.Ж.5 „изпълнение на операции, включително дейности за сътрудничество и тяхната подготовка, избрани в рамките на стратегията за местно развитие“.

|  |  |
| --- | --- |
| **Приложение:**  | 1. Проект на Постановление на Министерския съвет;
2. Частична предварителна оценка на въздействието;
3. Становище на дирекция „Координация и модернизация на администрацията” в Министерския съвет по частичната предварителна оценка на въздействието;
4. Финансова обосновка;
5. Справка за отразяване на становищата, постъпили по реда на чл. 32 – 34 от Устройствения правилник на Министерския съвет и на неговата администрация;
6. Постъпили становища по реда на чл. 32 – 34 от Устройствения правилник на Министерския съвет и на неговата администрация;
7. Справка за отразяване на предложенията и становищата, постъпили от проведената обществена консултация;
8. Постъпили становища и предложения от проведената обществена консултация;
9. Проект на съобщение за средствата за масово осведомяване.
 |

